1907. aastal tekkis Johannsonil mõte hakata tasulise sõitjateveoga raha teenima. Kokkuleppel Tallinna  saunapidaja Karl Uusmanniga sündis esimene edukam bussiettevõte Eestis. Firmas oli kaks sõidukit - Johannsoni Charron ja Uusmanni Ariès. Charroni oli Johannson ostnud Peterburist, kus see oli teeninud suurvürst Vladimir Aleksandrovitši. Kohapeal ehitati mõlemale sõiduautole reisijateveoks sobilik bussikere. Need algelised omnibussid erinesid tunduvalt tänapäevastest - kere oli väike, kuid kõrge ja kohmakas, reisijad sisenesid taga asuvast uksest ja istusid pikuti paiknevatel istmeridadel.